McBride sal buitelandse tak van staatsveiligheid leiRobert McBride Foto: Werner Beukes/SAPA Pres. Cyril Ramaphosa het die aanstelling van Robert McBride goedgekeur as die direkteur vir die buitelandse tak van die Staatsveiligheidsagentskap (SVA). Die president het die aanstelling goedgekeur kragtens artikel 8(1) van die Wet op Intelligensiedienste. McBride is vir ŉ periode van drie jaar aangestel vanaf 1 Julie 2020 tot 30 Junie 2023. Ayanda Dlodlo, die minister van staatsveiligheid, het gesê McBride se aanstelling sal “organisatoriese stabiliteit” vir die agentskap beteken. “Die proses om die aanbevelings van die hoëvlakpaneel te implementeer op die SVA vorder stelselmatig en dié aanstelling is een van die kritieke stappe om die agentskap te herbou.” McBride is die voormalige hoof van die Ekurhuleni-metropolisie en hy was later ook die hoof van die Onafhanklike Polisieondersoekdirektoraat (Opod). Dlodlo het McBride in sy nuwe pos verwelkom en hom alles van die beste toegewens vir sy ampstermyn. Sy het die president ook bedank dat hy die pos, wat al byna vier jaar lank vakant is, gevul het.